b'\n_START_ARTICLE_\nHellevi Keko\n_START_PARAGRAPH_\nHellevi Keko on suomalainen valokuvamalli, joka ty\xc3\xb6skenteli Ford-mallitoimistossa New Yorkissa 1960-luvulla._NEWLINE_1940-luvun puolenv\xc3\xa4lin paikkeilla syntynyt Hellevi Keko k\xc3\xa4vi Kauhavalla kansakoulua luokkatovereinaan muiden muassa Jukka Kemppinen ja Antti Tuuri. Hellevi Keon kansainv\xc3\xa4linen malliura alkoi, kun h\xc3\xa4net valittiin Me Naiset -lehden ensimm\xc3\xa4isen valokuvamallikilpailun voittajaksi 1962. Valitsijoina olivat Sanoma-yhti\xc3\xb6n p\xc3\xa4\xc3\xa4omistajan Aatos Erkon vaimo Jane Erkko sek\xc3\xa4 Ford-mallitoimiston omistaja Eileen Ford, joka kuului Jane Erkon tuttavapiiriin t\xc3\xa4m\xc3\xa4n asuttua pitk\xc3\xa4\xc3\xa4n New Yorkissa. The New York Times mainitsee Eileen Fordin muistokirjoituksessa Hellevi Keon esimerkkin\xc3\xa4 Fordin perusteellisuudesta mallien etsinn\xc3\xa4ss\xc3\xa4: h\xc3\xa4nelle ei kelvannut yksik\xc3\xa4\xc3\xa4n suomalaisten valitsemasta 20 finalistista, vaan h\xc3\xa4n halusi selata l\xc3\xa4pi kaikkien 700 osallistujan valokuvat ja l\xc3\xb6ysi niiden joukosta Hellevi Keon._NEWLINE_Hellevi Keko esiintyi muotikuvissa muun muassa Vogue-, Seventeen- ja Good Housekeeping -lehdiss\xc3\xa4 sek\xc3\xa4 Revlon-kosmetiikkamerkin ja Sears-tavarataloketjun mainoksissa._NEWLINE_Vuonna 1970 Hellevi Keko avioitui Yhdysvalloissa Curtis Jonesin kanssa.'